作者:王實甫
標題:四丞相高會麗春堂・絡絲娘
內容:到今日身無所如，想天公也有安排我處。可不道呂望、嚴陵自千古，這便算的我春風一度。(孤雲)老丞相，再飲一杯。(旦兒雲)妾與老丞相把一杯咱。(做遞酒科)(使命上，雲)小官天朝使命。為四丞相貶在濟南府歇馬，如今草寇作亂，奉聖人的命，著小官直往濟南府取他回朝。今日到此處，說他在河邊釣魚，不在家中，一徑尋來，兀的不是四丞相？左右，接了馬者。四丞相聽聖人的命。(孤雲)老丞相，天朝使命至也。(正末做跪科)(使命雲)聖人的命，將你前項罪盡皆饒免。今因草寇作亂，著你星夜還朝，將你那在先手下操練過的頭目每選揀幾個，收捕草寇。若收伏了時，依舊著你為右丞相之職。望闕謝恩者。(正末拜謝科)(使命雲)老丞相，恭喜賀喜。(正末雲)官人每鞍馬上驅馳，辛苦了也。(使命雲)小官索回聖人話去。老相不必延遲，早早建功，以慰聖意。(正末雲)官人穩登前途。(使命雲)左右的將馬來，則今日便回京師去也。(下)(孤雲)小官說是麼，今日果來宣取老丞相，復還舊職也。(正末雲)我去呵，我則放不過李圭那匹夫。(孤雲)老丞相，量那李圭，何足道哉。(正末唱)。